Diari Oficial de la Generalitat Valenciana


Sumari del DOGV 3147, del 22-12-1997 (1997/12223)

RESOLUCIÓ de 28 de novembre de 1997, del president de l'Institut de la Mitjana i Petita Indústria de la Generalitat Valenciana (IMPIVA), per la qual es convoquen ajudes en el marc del Pla Tecnològic.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3147

Data del DOGV
:   22-12-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/12916


Data del document
:   28-11-1997

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

4121 RESOLUCIÓ de 28 de novembre de 1997, del president de l'Institut de la Mitjana i Petita Indústria de la Generalitat Valenciana (IMPIVA), per la qual es convoquen ajudes en el marc del Pla Tecnològic. [97/X12733]
  
Les economies desenvolupades basen la millora de la posició competitiva de les seues empreses en la introducció en el mercat de nous productes i en el desenvolupament de processos més eficients. Els coneixements tecnològics són un element motor bàsic per a afavorir l'aparició de noves idees amb capacitat per convertir-se en productes i processos.
  
Una de les debilitats de la indústria de la Comunitat Valenciana és el baix nivell d'inversió en R+D de les empreses que dificulta les seues possibilitats de consolidació i adaptació a les exigències dels mercats. Una de les millors vies de facilitar la incorporació de coneixements tecnològics en les empreses és l'apropament entre aquestes i els Centres d'Investigació, en particular les Universitats i els Instituts Tecnològics.
  
Per altra banda, dins del marc de l'Acord Valencià per l'Ocupació i la Formació (AVEF) 1996-2000 s'insisteix en l'assoliment d'avanços en la productivitat i en les millores de la competitivitat empresarial, com la via més idònia per a la generació d'ocupació. S'associa d'aquesta forma, les polítiques d'ocupació, no solament com a polítiques de formació sinó amb d'altres de recolzament tecnològic, mediambiental, energètic i de millora de la qualitat.
  
El Pla Tecnològic de la Comunitat Valenciana busca, per una part, millorar el contingut tecnològic dels productes i serveis realitzats per les nostres PIME i, per l'altra, aconseguir una millor articulació del sistema de ciència, tecnologia i indústria, amb la promoció de la col·laboració entre universitats, centres d'investigació i empreses.
  
Per això, es donaran suport a aquells projectes d'inversió que perseguesquen un major desenvolupament tecnològic de la nostra indústria, la diversificació del nostre teixit productiu, la transferència de tecnologia i la col·laboració entre les empreses i els centres d'investigació per al disseny i l'execució de projectes de R+D.
  
El Pla Tecnològic desenvoluparà els seus programes i actuacions atenent el que estableixen les disposicions de creació dels òrgans de gestió del Pla Valencià de Ciència i Tecnologia, en particular aquelles referides al coneixement i coordinació per la Comissió Gestora del Pla de les actuacions dels distints departaments de la Generalitat Valenciana.
  
En atenció a l'exposat i en ús de les atribucions que m'atorga l'article 9.3 de l'Ordre de 13 de gener de 1995 de la Conselleria d'Ocupació, Indústria i Comerç, resolc:
  
Article 1. Objecte i àmbit
  
L'objecte d'aquesta resolució és convocar i regular, de conformitat amb l'Ordre de 13 de gener de 1995, de la Conselleria d'Ocupació, Indústria i Comerç, la concessió d'ajudes en matèria de foment de la R+D, la innovació i la diversificació industrial, d'acord amb les consignacions que per a l'IMPIVA establesca la Llei de Pressupostos de la Generalitat Valenciana per a l'exercici 1998.
  
Article 2. Plans d'actuació i accions susceptibles de suport
  
1. Les ajudes es concediran en el marc del Pla Tecnològic, els Programes integrants dels quals són els que a continuació s'indiquen:
  
- Programa d'innovació tecnològica.
  
- Programa de foment de la col·laboració entre centres d'investigació i empreses.
  
- Programa d'accions complementàries del Pla Tecnològic.
  
2. Les bases dels programes abans citats es troben en l'Annex I d'aquesta resolució.
  
3. Les ajudes previstes en aquesta resolució es materialitzaran mitjançant subvencions.
  
Article 3. Beneficiaris de les ajudes
  
Depenent del que establesquen les bases dels distints programes relacionats en l'Annex I, podran acollir-se a aquestes ajudes els projectes presentats per empreses, universitats, associacions d'investigació i entitats i institucions sense finalitat de lucre, que tinguen seu social o delegacions en la Comunitat Valenciana, que desenvolupen alguna activitat de les previstes en l'Annex III d'aquesta resolució. Excepcionalment podran considerar-se altres activitats o serveis relacionats amb la indústria que no hi són inclosos.
  
A efectes d'aquesta resolució, es considerarà petita i mitjana empresa (PIME), segons la Recomanació de la Comissió Europea (DOCE nº L107/4, de 30 d'abril de 1996) la unitat econòmica amb personalitat física o jurídica que reunesca els següents requisits:
  
- Que ocupe menys de 250 persones.
  
- Que tinga un volum de negocis anual no superior a 58.501.746 ECU, o bé un balanç general no superior a 12.433.059 ECU.
  
- I que complesca el criteri d'independència, entenent per empreses independents aquelles en les quals el 25% o més del seu capital o dels seus drets de vot no pertanya a una altra empresa, o conjuntament a diverses empreses que no responga a la definició de PIME. Aquest límit podrà superar-se en els casos següents:
  
- Si l'empresa pertany a societats públiques de participació, societats de capital risc o a inversors institucionals, sempre que aquests no exercesquen, individual o conjuntament, cap control sobre l'empresa.
  
- Si el capital està distribuït de tal forma que no és possible determinar qui el posseeix i si l'empresa declara que pot legítimament presumir que el 25% o més del seu capital no pertany a una altra empresa o conjuntament a diverses empreses que no responen a la definició de PIME.
  
Article 4. Presentació de sol·licituds i terminis
  
1. Les sol·licituds, acompanyades de la documentació expressada en l'Annex II.A, hauran de formalitzar-se segons els models que es proporcionaran en l'IMPIVA (Plaça de l'Ajuntament, 6, València) i les seues delegacions a Alacant (av. Esportistes Germans Torres, s/n, l'Abufereta) i Castelló (Avda del Mar, s/n), i en els Serveis Territorials d'Indústria i Energia d'Alacant (carrer Churruca, 29), i Castelló (carrer Cavallers, 8). Una vegada emplenades, les sol·licituds podran presentar-se en qualsevol d'aquestes adreces, o en les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. No serà necessari aportar la documentació administrativa relacionada en l'Annex II.A que ja estiga en poder de l'IMPIVA per haver-se presentat en l'anterior convocatòria o en aquesta per a un altre programa.
  
En els supòsits d'impossibilitat material d'obtenir un document, l'IMPIVA podrà requerir al sol·licitant la seua presentació o, si no pot ser, l'acreditació per altres mitjans dels requisits als quals es refereix el document.
  
3. Les sol·licituds hauran de presentar-se amb anterioritat a la realització del projecte. No obstant això, per a les ajudes concedides a les entitats sense finalitat de lucre s'admetrà la seua presentació posterior amb caràcter excepcional.
  
4. El termini de presentació de sol·licituds començarà el dia següent de la publicació d'aquesta disposició al Diari Oficial de la Generalitat Valenciana, encara que s'admetran a tràmit les sol·licituds presentades amb posterioritat a la data de finalització dels programes del Pla Tecnològic de 1997 l'objecte de sol·licitud del qual puga emmarcar-se en alguna de les actuacions previstes en aquesta resolució.
  
Aquesta convocatòria finalitzarà el 19 de febrer de 1998.
  
5. Els projectes podran tindre una duració superior a l'exercici pressupostari, sempre que així ho requeresquen i s'admeta per l'IMPIVA. Quan tinguen aquest caràcter es presentaran en cada exercici sol·licituds independents condicionades a l'existència d'un programa d'ajudes que empare les accions i a la disponibilitat pressupostària de l'IMPIVA. Per a aquests projectes podran contemplar-se com a costos elegibles els produïts des de la finalització del termini de justificació de l'exercici anterior.
  
6. Amb la finalitat de potenciar l'assoliment dels objectius d'aquesta resolució, l'IMPIVA podrà traslladar les sol·licituds a altres programes o convocatòries d'ajudes.
  
Article 5. Criteris d'avaluació de les sol·licituds
  
Els criteris que amb caràcter general es prendran en consideració per a l'avaluació dels projectes i serviran de base per a l'elaboració de barems són:
  
- Qualitat del projecte.
  
- Viabilitat economicofinancera.
  
- Característiques del sol·licitant i de l'entitat col·laboradora, si escau.
  
- Adequació a les línies de la política industrial de la Generalitat Valenciana.
  
A més, es tindran en compte els objectius generals establerts per al Pla Valencià de Ciència i Tecnologia en el procés d'avaluació de sol·licituds, com també - si escau- els criteris continguts en l'Acord Valencià per l'Ocupació i la Formació (AVEF) 1996-2000.
  
Article 6. Resolució de la concessió d'ajudes
  
1. L'IMPIVA podrà sol·licitar de l'interessat la seua compareixença personal o l'aportació dels documents o informació que considere necessària per a l'estudi, supervisió, certificació o inspecció del projecte.
  
2. Els serveis tècnics de l'IMPIVA avaluaran i informaran sobre els projectes presentats amb l'ajuda, si escau, de l'assessorament extern necessari.
  
3. Realitzada l'avaluació tècnica i l'informe de la Comissió Permanent del Pla Tecnològic es sotmetrà a la consideració de la Comissió Gestora del Pla Valencià de Ciència i Tecnologia.
  
4. Vista l'avaluació i informes, el President de l'IMPIVA resoldrà sobre l'adjudicació de les ajudes i també de la seua quantia. La resolució dictada pel President posarà fi a la via administrativa.
  
5. En execució de la política industrial de la Generalitat Valenciana, l'IMPIVA es reserva el dret a subscriure convenis de col·laboració amb entitats, institucions o empreses al llarg de l'exercici a càrrec de la dotació pressupostària existent.
  
6. El termini màxim per a resoldre les sol·licituds serà de dos mesos comptats a partir de la finalització del termini de presentació d'aquestes. Si la documentació exigida en cada programa no estiguera completa, el termini es computarà a partir del dia de la seua correcta presentació. Transcorregut el termini sense que hi haja hagut cap resolució, s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 7. Import de les ajudes. Acumulació
  
1. L'import màxim d'ajuda s'estableix en els programes que figuren a l'Annex I.
  
2. L'import de l'ajuda per projecte es calcularà fixant un percentatge, en funció de les disponibilitats pressupostàries, sobre la base incentivable formada per la suma dels costos elegibles, i s'entendran aquests les despeses i/o inversions vinculades al projecte que són acceptades pel programa corresponent.
  
3. Quan el projecte objecte de subvenció abaste dos o més camps, la quantia de l'ajuda es determinarà mitjançant una avaluació precisa de la part corresponent a cadascun dels camps.
  
4. Cap projecte acollit a aquesta resolució podrà rebre altres ajudes, excepte aquelles que una vegada acumulades a la concedida, no sobrepassen el límit màxim establert per a cada cas en els distints règims d'ajuda aplicables.
  
En tot cas es respectaran les normes sobre acumulació d'ajudes de finalitats diferents dictades per la Comissió Europea (DOCE nº C3, de 5 de gener de 1985), com també les relatives a determinats sectors agrícoles i industrials.
  
D'igual forma es tindrà en compte el principi que una mateixa despesa no podrà beneficiar-se simultàniament de més d'un fons estructural, ja que aquests fons són incompatibles amb els fons de cohesió.
  
5. El beneficiari haurà de comunicar, en qualsevol moment de la vigència de l'expedient, altres ajudes públiques que haguera obtingut o sol·licitat per al mateix projecte.
  
Article 8. Control de les accions. Mesures de garantia i inspecció
  
1. L'IMPIVA, per si mateixa o a través d'òrgan o entitat que designe, podrà en tot moment efectuar totes les accions de comprovació i verificació de la inversió o realització de l'actuació objecte d'ajuda que crega necessàries, sense perjudici de les fetes per les unitat del Fons Europeu de Desenvolupament Regional (FEDER).
  
2. Així mateix el beneficiari estarà obligat a sotmetre's a les actuacions de control financer de la Intervenció General en relació amb les subvencions o ajudes concedides.
  
Article 9. Obligacions del beneficiari. Liquidació de les ajudes
  
La comunicació de la concessió d'ajudes i la consegüent tramitació del pagament d'aquestes significarà el compliment pels beneficiaris de les obligacions establertes en l'Annex II.B, que de forma genèrica consisteixen en justificar la realització del projecte objecte de subvenció i en acreditar estar al corrent de les seues obligacions tributàries amb l'Hisenda Pública i la Seguretat Social, en la data límit del 10 de novembre, tret que s'establesca un altre termini en la Resolució de concessió d'ajuda.
  
Article 10. Pagament anticipat de les ajudes
  
1. L'IMPIVA podrà anticipar el pagament de l'ajuda prèvia presentació pel beneficiari d'aval bancari per la quantia anticipada, constituït d'acord amb la normativa vigent, en els Serveis Territorials de la Conselleria d'Economia i Hisenda.
  
2. Els percentatges d'ajuda anticipada podran ser amb caràcter general del 15% per a les transferències de capital (inversions) i del 40% per a les transferències corrents (despeses), sense perjudici de la modificació a l'alça que poguera aprovar-se per acord del Govern Valencià o per la Llei de Pressupostos de la Generalitat Valenciana per a 1998.
  
Article 11. Incidències
  
1. L'alteració d'alguna de les característiques del projecte aprovat com l'incompliment de condicions i terminis establerts en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt excedesquen dels límits establerts, podrà produir la minoració de la subvenció concedida.
  
2. L'incompliment per part del beneficiari de qualsevol dels requisits, condicions i altres circumstàncies per les quals s'atorga l'ajuda, la variació de la finalitat de l'actuació o la falta de justificació de la realització del projecte, significarà la incoació del corresponent expedient que podrà finalitzar si escau amb la revocació de la subvenció i la obligació de reintegrar les ajudes percebudes. En la tramitació del procediment es garantirà el dret de l'interessat a l'audiència.
  
3. Es delega en el director general de l'IMPIVA la resolució de les incidències que es produesquen amb anterioritat o posterioritat a la concessió de les ajudes, com també la incoació i resolució dels expedients de revocació i minoració per les causes legalment establertes.
  
Article 12. Normativa aplicable
  
Les ajudes contemplades en aquesta resolució es concediran en el marc del que disposa l'Ordre de 13 de gener de 1995 de la Conselleria d'Ocupació, Indústria i Comerç sobre la concessió d'ajudes en matèria d'indústria i energia, en la Llei 8/1995, de 29 de desembre, de mesures fiscals, administratives i d'organització de la Generalitat Valenciana, en la Llei de Pressupostos de la Generalitat Valenciana per a 1998, i altra normativa que se'n puga aplicar.
  
Les ajudes previstes en aquesta resolució es concediran en el marc del que disposa la normativa comunitària sobre ajudes d'estat.
  
DISPOSICIONS ADDICIONALS
  
Primera
  
D'acord amb el que establesca la Llei de Pressupostos de la Generalitat Valenciana per a l'exercici 1998, es donarà publicitat de les línies de crèdit i l'import global màxim destinat per a la concessió de les ajudes previstes en aquesta disposició.
  
Segona
  
Les ajudes descrites tenen el finançament del Fons Europeu de Desenvolupament Regional (FEDER) a través del Programa Operatiu de la Comunitat Valenciana 1994-1999, i també d'altres possibles fons, essent d'aplicació les disposicions que els regulen.
  
Tercera
  
Els projectes que van ser aprovats en la convocatòria anterior del Pla Tecnològic no requeriran nova avaluació de les inversions per a les quals es sol·licite ajuda en aquesta convocatòria. Aquests projectes seran considerats subvencionables junt amb els que es presenten en aquesta convocatòria i resulten finalment aprovats.
  
DISPOSICIÓ FINAL
  
Única
  
Es faculta al director general de l'IMPIVA per a dictar les resolucions necessàries per al desenvolupament, eficàcia i execució d'aquesta resolució.
  
València, 28 de novembre de 1997.- El president de l'IMPIVA: Diego Such Pérez.
  
Annex I
  
Programa d'innovació tecnològica
  
Objectiu general
  
Generar nous productes i processos més eficients mitjançant el desenvolupament, la utilització, adaptació o adquisició de coneixements científics o tècnics, i buscar l'adequació dels productes fabricats i els serveis ofertats a la demanda del mercat.
  
Actuacions susceptibles de suport
  
1. Projectes d'investigació i desenvolupament tecnològic (R+D): desenvolupament i posada a punt de productes i tècniques de processos innovadors o millors tecnològicament respecte al que existeix.
  
2. Projectes de diversificació industrial: fabricació de productes i creació de serveis nous o innovadors en la Comunitat Valenciana.
  
Beneficiaris
  
Empreses industrials i de serveis situades en la Comunitat Valenciana dedicades a alguna de les activitats que figuren en la relació de sectors incentivables de l'Annex III.
  
Ajudes
  
Les ajudes i límits són les que s'estableixen a continuació:
  
- Fins el 35% del cost elegible del projecte, excepte l'apartat "Maquinària", que s'afavorirà amb un altre percentatge. Fins el 45% si es tracta de PIME.
  
En cas d'actuacions vinculades a projectes europeus, els percentatges anteriors podran incrementar-se encara fins un 15% addicional, si bé es tindrà en compte que el percentatge resultant després de l'acumulació no podrà excedir el 50% del cost elegible del projecte.
  
- Els costos de "Màquines i equips vinculats a projectes de diversificació industrial" es recolzaran amb un màxim del 30% independentment de si es tracta o no de PIME.
  
Límit màxim de l'ajuda
  
- 20 MPTA per projecte si l'empresa no ha tingut ajudes del programa en cap dels dos anys anteriors (1997, 1996).
  
- 10 MPTA per projecte si l'empresa ha obtingut cap ajuda del mateix programa en 1997 o en 1996.
  
- 5 MPTA per projecte si l'empresa ha tingut cap ajuda en el mateix programa en 1997 i també en 1996.
  
Costos elegibles
  
- Recursos humans.
  
- Equips de laboratori i experimentació.
  
- Serveis externs.
  
- Materials i components.
  
- Adquisició de tecnologia documentada (patents, llicències, consultoria).
  
- Màquines i equips vinculats a projectes de diversificació industrial.
  
\* Amb la finalitat de realitzar una correcta certificació de despeses, en el seu moment, se sol·licitarà a l'empresa que presente la declaració d'operacions amb tercers.
  
Criteris de valoració
  
A. Qualitat del projecte, avaluada a través de:
  
- Millores i innovacions aconseguides amb el desenvolupament del projecte.
  
- Recursos tecnològics aportats.
  
- Efecte diversificador o expectatives de generació de nous negocis.
  
- Influència de la tecnologia generada sobre altres empreses.
  
- Repercussions del projecte en la capacitat de R+D de l'empresa.
  
- Claredat d'objectius, adequada planificació d'activitats i ajustada assignació de recursos.
  
- Efecte incentivació.
  
B. Viabilitat economicofinancera, amb l'anàlisi de les expectatives de rendibilitat del projecte i la capacitat de l'empresa de suportar-lo.
  
C. Característiques de l'empresa: es contemplarà positivament l'accés de l'empresa per primera vegada a les ajudes disponibles en el Pla Tecnològic per a aquestes finalitats. Dimensió de l'empresa.
  
D. Adequació a les línies de política industrial de la Generalitat Valenciana.
  
- Existència de cofinançament o subvencions d'altres organismes públics, en particular els de l'administració Central i la Unió Europea.
  
- Generació d'ocupació induïda pel projecte.
  
Termini de sol·licitud
  
Podran presentar-se sol·licitud fins el 19 de febrer de 1998.
  
Programa de foment de la col·laboració
  
 entre centres d'investigació i empreses
  
Objectiu general
  
Obtenir coneixements cientificotecnològics adaptats a les necessitats de la indústria valenciana.
  
Actuacions susceptibles de suport
  
Col·laboració entre Instituts Tecnològics, Universitats i Empreses per a obtenir coneixements tecnològics que els permeten la realització de nous productes i processos. Es dóna suport a la realització de projectes de R+D que realitzats per centres d'investigació són d'interès per a una o diverses empreses que financen part de les despeses del projecte, i l'adquisició d'equips de R+D necessaris per a incorporar i assimilar tecnologies novedoses.
  
Beneficiaris
  
Entitat sense finalitat de lucre amb activitat en el camp de R+D, situades en la Comunitat Valenciana, concretament universitats, associacions d'investigació i altres centres d'investigació tant públics com privats, que contracten amb una o més empreses situades en la Comunitat Valenciana el finançament parcial del treball per al qual sol·liciten l'ajuda.
  
Ajudes
  
- L'ajuda podrà cobrir la totalitat dels costos elegibles del projecte que no siguen aportats per les empreses participants, fins un límit de 65.849.664 PTA per projecte.
  
- Els projectes de caràcter plurianual que resulten aprovats rebran un tractament preferent en successives convocatòries, sempre que existesca un programa que empare les actuacions i disponibilitat pressupostària.
  
Costos elegibles
  
Centres públics d'investigació:
  
Les universitats i centres d'investigació de l'administració rebran les ajudes en concepte de despeses addicionals necessàries per a executar les tasques inherents al projecte de R+D. Els costos subvencionables es referiran exclusivament a:
  
- Contractació de personal adscrit al projecte (becaris o contractacions laborals) i complements del personal investigador (segons legislació i normativa del centre). Fins el 40% del cost total del projecte.
  
- Materials empleats.
  
- Serveis de manteniment d'equips.
  
- Adquisició d'equips de desenvolupament.
  
- Contractació de serveis externs de caràcter tecnològic, per al desenvolupament de parts específiques del projecte.
  
- Despeses associades al projecte. Fins el 15% de cost del projecte.
  
Centres de caràcter privat:
  
En general els centres d'investigació de caràcter privat rebran les ajudes en concepte de despeses totals necessaris per a executar les tasques inherents al projecte d'R+D. Els costos subvencionables es referiran exclusivament a:
  
- Recursos humans incorporats al projecte. Fins el 40% del cost total del projecte.
  
- Materials empleat.
  
- Serveis de manteniment d'equips.
  
- Adquisició d'equips de desenvolupament.
  
- Contractació de serveis externs.
  
- Despeses associades al projecte. Fins el 15% del cost del projecte.
  
Criteris de valoració
  
- Qualitat del projecte, referida al nivell de la tecnologia, grau d'innovació i vàlua de l'equip cientificotècnic que realitza el treball.
  
- Participació de les empreses en el cost del projecte.
  
- Característiques de l'entitat proposant, quant a l'adequació del pressupost i els mitjans a emprar, com també al seu potencial de transferència o utilització dels resultats del projecte.
  
- Adequació a les línies de política industrial de la Generalitat Valenciana.
  
Termini de sol·licitud
  
Podran presentar-se sol·licituds fins el 19 de febrer de 1998.
  
Altres
  
Requisits específics
  
- Els centres participants aportaran el contracte en el qual constaran els acords de caràcter econòmic amb les empreses que hauran de finançar part del desenvolupament del projecte.
  
- La contribució econòmica de les empreses participants serà monetària. En el contracte es definirà l'aportació de les empreses per any natural. En cap cas i per cap concepte elegible es consideraran susceptibles de suport les despeses i inversions que efectue el sol·licitant si el proveïdor es l'empresa que participa en el projecte.
  
- El Centre d'Investigació i les empreses col·laboradores podran arribar als acords que consideren oportuns quant a la propietat, llicència, transferència i utilització de la tecnologia obtinguda, i respectaran el que estableix l'Enquadrament Comunitari sobre Ajudes d'Estat a la Investigació i Desenvolupament, en particular el que fa referència, si escau, a la compensació equivalent al preu del mercat.
  
\* Amb la finalitat de realitzar una correcta certificació de despeses, en el seu moment, se sol·licitarà a l'empresa que presente la declaració d'operacions amb tercers.
  
Programa d'accions complementàries del pla tecnològic
  
Objectiu general
  
Fomentar projectes i actuacions que permeten a l'empresa obtenir millor aprofitament dels recursos destinats a la millora tecnològica, com també rendibilitzar els esforços realitzats en les seues accions d'investigació i desenvolupament.
  
Actuacions susceptibles de suport
  
1. Difusió de la tecnologia: Estudis de viabilitat i accions dirigides a la promoció de tecnologia pròpia: homologacions o certificacions d'entrada a mercats, redacció de contractes de llicències, accions de comunicació.
  
2. Preparació de propostes a programes europeus d'R+D: Definició i preparació de projectes europeus d'R+D, en els quals participen empreses de la Comunitat Valenciana, per a ser presentats al Programa Marc de la Unió Europea o al Programa EUREKA.
  
3. Auditories tecnològiques: Realització d'auditories per a la posada al dia de l'empresa en matèria de tecnologia i l'adequada planificació de les seues accions d'incorporació o desenvolupament de tecnologia.
  
Beneficiaris
  
Empreses industrials i de serveis, situades en la Comunitat Valenciana, dedicades a alguna de les activitats que figuren en la relació de sectors incentivables de l'Annex III.
  
Ajudes
  
Fins el 50% del cost elegible del projecte.
  
Límit màxim de l'ajuda
  
El límit màxim no podrà passar, de les següent quantitats per projecte en xifres absolutes:
  
- 5 MPTA per projecte si l'empresa no ha obtingut ajuda del programa en1997 ni en 1996.
  
- 3 MPTA per projecte si l'empresa ha obtingut ajuda del programa en 1996 o en 1997.
  
- 2 MPTA per projecte si l'empresa ha obtingut ajuda del mateix programa en 1996 i també en 1997.
  
Costos elegibles
  
Serveis externs
  
\* Amb la finalitat de realitzar una correcta certificació de despeses, en el seu moment, se sol·licitarà a l'empresa que presente la declaració d'operacions amb tercers.
  
Criteris de valoració
  
Qualitat del projecte, s'atendrà fonamentalment les expectatives de millora tecnològica en l'empresa.
  
Termini de sol·licitud
  
Podran presentar-se sol·licituds fins el 19 de febrer de 1998.
  
Annex II
  
Annex II. A
  
Documentació a presentar adjunta a l'imprès de sol·licitud
  
1. Documentació administrativa
  
Haurà de presentar-se original i còpia per a la compulsa en aquest Institut, o bé, còpies compulsades de la següent documentació:
  
1. Impost d'Activitats Econòmiques (IAE): alta o últim rebut.
  
En funció de la personalitat del sol·licitant es requerirà a més:
  
A. Empreses Individuals:
  
2. Fotocòpia del NIF.
  
B. Societats Civils o Comunitats de Béns:
  
2. Fotocòpia del NIF de tots els socis/comuners.
  
3. Targeta d'Identificació Fiscal.
  
4. Escriptura de constitució i modificació, si escau.
  
5. Autorització de la resta dels socis/comuners a qui presenta la sol·licitud per a la realització del projecte.
  
C. Societats Mercantils:
  
2. Fotocòpia de la Targeta d'Identificació Fiscal.
  
3. Estatuts vigents registrats.
  
4a. Poder actual i inscrit en el Registre Mercantil de qui presenta la sol·licitud.
  
4b. Si la societat no està inscrita, certificació de sol·licitud d'inscripció davant del Registre Mercantil.
  
D. Entitats sense finalitat de lucre, associacions i altres institucions:
  
2. Fotocòpia de la Targeta d'Identificació Fiscal.
  
3. Estatuts vigents registrats.
  
4. Escriptura de poder del representant legal o acta per la qual es nomena representant de l'Entitat.
  
Amb caràcter general, no serà necessari aportar la documentació administrativa relacionada en aquest annex que ja estiga en poder de l'IMPIVA per haver-se presentat en l'anterior convocatòria o en aquesta per a un altre programa.
  
L'IMPIVA podrà demanar al sol·licitant que aporte aquells documents o dades complementàries que considere necessàries per a la resolució de l'expedient.
  
2. Documentació tècnica
  
1. Imprès normalitzat d'ajudes a empreses.
  
2. Memòria tècnica del projecte en funció del programa al qual es sol·liciten ajudes.
  
L'IMPIVA proporcionarà models o impresos d'aquesta documentació.
  
Annex II. B
  
Documentació a presentar una vegada comunicada
  
la concessió de l'ajuda.
  
1. Sol·licitud de pagament segons model.
  
2. Informe final del projecte o, si escau, informe d'avanç del projecte i resultats obtinguts.
  
3. Relació de despeses i inversions segons model.
  
4. Liquidació segons model, incloses despeses generals.
  
5. Justificació.
  
S'aportaran originals i còpies per a la seua compulsa en l'IMPIVA.
  
5.1 Programes d'innovació tecnològica i d'accions complementàries:
  
El beneficiari haurà d'aportar documentació acreditativa de l'execució del projecte.
  
La justificació del pagament del cost incentivable del projecte, indicat en la notificació, es farà pels mitjans indicats a continuació, es tindrà en compte que la sol·licitud de pagament sols podrà ser atesa quan el beneficiari haja fet efectiu el pagament de al menys el 40% d'aquest cost:
  
a. Si es paga al comptat, es presentarà factura definitiva i rebut del pagament d'aquesta. Si el rebut i la factura definitiva s'emeten en el mateix document, apareixerà el 'he rebut' amb la firma legible o s'indicarà la persona que firma, i segell del proveïdor. Es considerarà com a data de l'aplicació la de la factura definitiva.
  
b. Si es paga mitjançant contracte de leasing (en aquest cas haurà de ser amb opció de compra), aquest contracte haurà d'estar intervingut per fedatari públic. El beneficiari haurà de presentar el contracte de leasing o còpia d'aquest certificada per l'entitat financera, i còpia legitimada de les factures que estiguen en poder de l'entitat, corresponents als productes adquirits, per a què puga verificar-se que el finançament correspon precisament a aquests productes. Es considerarà data d'aplicació la de la firma del contracte de leasing.
  
c. Si es realitza una importació i es garanteix mitjançant carta de crèdit irrevocable, s'aportarà còpia de la carta de crèdit i factura definitiva. Es considerarà com a data d'aplicació la de la factura definitiva.
  
d. Efectes o pagaments ajornats:
  
Si es paga mitjançant efectes ajornats (lletres o rebuts), s'aportarà factura definitiva i efectes vençuts i pagats.
  
Els ajornaments encara no vençuts podran acceptar-se quan s'aporte la factura junt a una carta del proveïdor que indique que disposa d'efectes (assenyalant el seu import) per a fer efectiu el pagament d'aquesta factura i que els efectes estan acceptats o avalats pel banc.
  
e. En aquells casos on existesca un contracte privat i els terminis es realitzen ajornadament, s'aportaran: el contracte, on constaran els terminis estipulats i la forma de pagament, la factura definitiva (total o parcial) i els rebuts dels pagaments ja efectuats. En aquest cas es considerarà data de l'aplicació la de la factura.
  
f. Qualsevol altre cas, serà analitzat singularment, tenint en compte que no es considerarà acreditat el pagament pel sol fet de presentar extracte de compte bancari, justificant de transferència, etc., tret que acrediten suficientment el destinatari del pagament (que haurà de coincidir amb la persona o empresa que va emetre la factura).
  
g. Les despeses de personal es justificaran mitjançant presentació dels documents que acrediten el seu pagament.
  
h. En el cas de pagaments en moneda estrangera s'exigeix document bancari o duaner que acredite el contravalor en pessetes en la data de l'operació.
  
5.2 Programa de foment de la col·laboració entre centres d'Investigació i empreses:
  
El beneficiari haurà d'aportar documentació acreditativa de l'execució del projecte.
  
Per atendre la sol·licitud de pagament haurà de justificar-se, si escau, l'aportació monetària de l'empresa col·laboradora.
  
L'acreditació podrà realitzar-se mitjançant presentació de factures, nòmines o justificants de salaris o bé quan el beneficiari tinga la naturalesa d'entitat pública mitjançant certificat expedit per l'interventor o òrgan competent, on conste les quantitats aplicades a la subvenció amb detall exprés dels diferents conceptes subvencionats, unitats i imports parcials.
  
6. Codi Compte Client (CCC): fotocòpia d'un extracte o document bancari on aparega aquest codi i el titular coincidesca amb el beneficiari de la subvenció.
  
7. Obligacions Tributàries i amb la Seguretat Social: D'acord amb l'Ordre de 30 de maig de 1996 de la Conselleria d'Economia i Hisenda (DOGV nº 2.775, de 21 de juny de 1996), haurà de presentar-se certificat expedit per l'Agència Tributària d'estar al corrent en les obligacions tributàries, i certificat expedit per la Tresoreria de la Seguretat Social d'estar al corrent en les obligacions amb aquest organisme, referits ambdós als dotze mesos anteriors a la data de la Resolució del President de l'IMPIVA per la qual es concedeix l'ajuda.
  
Les entitats sense finalitat de lucre presentaran certificat de no subjecció o exempció, si escau, pels conceptes abans relacionats, junt amb el model 036 o 037 (alta en cens).
  
En el cas de societats civils, comunitats de béns o agrupacions d'interès econòmic, es requereix certificació de cadascun dels membres que integren la societat o agrupació.
  
8. Actualització de la documentació presentada en les fases anteriors que així es demane.
  
Annex III
  
Relació de sectors -segons la classificació de l'impost d'activitats econòmiques- que poden acollir-se als programes d'aquesta convocatòria
  
Secció 1: Activitats empresarials
  
Divisió 1: Energia i aigua. Completa.
  
Divisió 2: Extracció i transformació de minerals no energètics i productes derivats. indústria química. Completa.
  
Divisió 3: Indústries transformadores dels metalls, mecànica de precisió. Completa.
  
Divisió 4: Altres indústries manufactureres. Completa.
  
Divisió 5: Construcció. Completa.
  
Divisió 6: Comerços, restaurants i hospedatge, reparacions.
  
Epígraf 612.2. Exclusivament tècniques de multiplicació, propagació i reproducció d'espècies vegetals.
  
Epígraf 692. Reparació de maquinària industrial.
  
Epígraf 677.9. Altres serveis d'alimentació propis de la restauració.
  
Divisió 7: Transport i comunicacions.
  
Grup 722. Transport de mercaderies per carretera.
  
Grup 754. Dipòsits i magatzems generals.
  
Grup 756. Activitats auxiliars i complementàries del transport.
  
Grup 769. Altres serveis de telecomunicacions.
  
Divisió 8: Institucions financeres, segurs, serveis fets a les empreses i lloguers.
  
Grup 841. Serveis jurídics.
  
Grup 842. Serveis financers i comptables.
  
Grup 843. Serveis tècnics (enginyeria, arquitectura, etc.).
  
Grup 844. Publicitat, relacions públiques i similars.
  
Grup 845. Explotació electrònica a compte de tercer.
  
Grup 846. Empreses d'estudis de mercat.
  
Divisió 9: Altres serveis.
  
Grup 921. Serveis de sanejament de vies públiques.
  
Grup 922. Serveis de neteja.
  
Grup 932. Ensenyament no reglat de formació i perfeccionament professional i educació superior.
  
Grup 936. Investigació científica i tècnica.
  
Grup 961. Producció i serveis relacionats amb la cinematografia, inclòs el vídeo.
  
Grup 971. Bugaderies, tintoreries i serveis similars: epígrafs 971.1 i 971.2.
  
Grup 973.1. Fotografia industrial.
  
Grup 999. Altres serveis n.c.o.p.: exclusivament per a activitats relacionades amb la topografia i la cartografia industrial.